**ประวัติความเป็นมาของวัดราชธานี**

วัดราชธานี เป็นวัดที่สังกัดมหานิกายได้ตั้งวัดเมื่อ พ.ศ. ๑๙๒๐ และได้รับพระราชทาน วิสุงคามสี ใหม่เมื่อวันที่ ๒๑ มกราคม พ.ศ. ๒๕๕๔ ตั้งอยู่เลขที่ ๓๘ ถนนราชธานี อำเภอเมืองสุโขทัย จังหวัดสุโขทัย มีเนื้อที่ ๑๓ ไร่ ๓ งาน ๑๓ ตารางวา

วัดราชธานีเป็นวัดที่เก่าแก่มาจากหลักฐานทางโบราณสถาน โบราณวัตถุ ที่หลงเหลืออยู่เป็นก้อนอิฐที่นำมาก่อสร้างเจดีย์เก่าแก่ มีขนาดกว้าง ๖ นิ้ว ยาว ๑๒ นิ้ว หนา ๑ นิ้วครึ่ง ซึ่งนักโบราณคดีสันนิษฐานว่าเป็นเจดีย์สมัยสุโขทัย ในราวปี พ.ศ. ๑๙๒๐ หรือในสมัยของพระมหาธรรมราชาที่ ๒ (พ.ศ. ๑๙๑๑ – ๑๙๔๒)

มีเอกสารที่กล่าวถึงวัดราชธานีปรากฏในพระนิพนธ์เรื่อง “ระยะทางสมเด็จพระมหาสมณเจ้าเสด็จตรวจการคณะสงฆ์มณฑลฝ่ายเหนือ” เมื่อ พ.ศ. ๒๔๕๗ ความว่า “วัดนี้ถาวรวัตถุเป็นชิ้นเป็นอันหลายอย่าง โบสถ์วิหารก่อด้วยอิฐมุงกระเบื้อง มีช่อฟ้าใบระกาหน้าจั่วสลักลาย ในนั้นมีพระประธานอย่างสุโขทัย”

วัดราชธานี เดิมชื่อว่า “วัดป่าละเมาะ” เพราะเต็มไปด้วยป่าละเมาะและป่าไม้ และต่อมาเปลี่ยนชื่อเป็นวัดธานี ซึ่งคำว่า “ธานี” นั้นหมายถึงชื่อของหมู่บ้าน ปรากฎในเอกสารจดหมายเหตุเป็นครั้งแรกในจดหมายเหตุ ร.๑ จ.ศ. ๑๑๔๗ ชื่อบัญชีจ่ายข้าวส่งกองทัพ เลขที่ ๑ พ.ศ. ๒๓๒๘ มีเนื้อความว่า บ้านธานี บ้านกล้วย บ้านสวน จ่ายข้าวส่งกองทัพหมู่บ้านละ ๒ ทะนาน ในปีมะเส็งสัปตศกกับปีมะเมียอัฐศกตรงกับ พ.ศ. ๒๓๒๘ และ พ.ศ. ๒๓๒๙

วัดราชธานีเข้าใจว่านำชื่อเมืองราชธานีมาตั้งเป็นนามวัด เพราะในระหว่าง พ.ศ. ๒๓๗๕ - ๒๓๗๘ ซึ่งปรากฎชื่อเมืองราชธานีเป็นชื่อเมืองขึ้นของเมืองสุโขทัย โดยเขียนลงไว้ในศิลาจารึกตอนทำเนียบหัวเมืองและผู้ครองเมืองรัชสมัยพระบาทสมเด็จพระนั่งเกล้าเจ้าอยู่หัว ศิลาจารึกนี้ติดอยู่คอสองเฉลียงพระระเบียงล้อมพระอุโบสถวัดพระเชตุพนวิมลมังคลารามทั้ง ๔ ด้าน รวมทั้งหมด ๔๗๔ เมือง[[1]](#footnote-1)

คำว่า เมืองราชธานี เป็นชื่อหน่วยการปกครองก่อนวันที่ ๑ เมษายน พ.ศ. ๒๔๓๕

เจ้าเมืองมีราชทินนามว่า พระราชธานี อยู่ในความปกครองของพระยาศรีธรรมโศกราชชาติบดินทร์สุรินทรลือชัยอภัยพิริยปรากรมพาหุ ผู้สำเร็จราชการเมืองสุโขทัย (เจ้าเมืองสุโขทัย)

เมืองสุโขทัยก่อนวันที่ ๑ เมษายน พ.ศ. ๒๔๓๕ มีเมืองในความปกครอง ๖ เมือง ดังนี้[[2]](#footnote-2)

๑. เมืองศรีสำโรง เจ้าเมืองมีราชทินนามว่าพระศรีสมารังคบดี

๒. เมืองคีรีมาศ เจ้าเมืองมีราชทินนามว่าพระคีรีมาศ

๓. เมืองกงไกรลาศ เจ้าเมืองมีราชทินนามว่าพระกงไกรลาศ

๔. เมืองราชธานี เจ้าเมืองมีราชทินนามว่าพระราชธานี

๕. เมืองนครนาคง เจ้าเมืองมีราชทินนามว่าพระนครนาคง

๖. เมืองกงพราน เจ้าเมืองมีราชทินนามว่าพระกงพราน

แรกทีเดียวในวิหารวัดราชธานี มีพระพุทธรูปสมัยสุโขทัยปางต่างๆ เป็นจำนวนมาก นอกจากนี้ยังมีพระพุทธรูปสมัยอู่ทอง สมัยลพบุรีเป็นจำนวนมาก ปัจจุบันได้นำไปเก็บรักษาไว้ที่พิพิธภัณฑ์สถานแห่งชาติภูมิภาคที่ ๓ สุโขทัย ที่เหลือนอกนั้นได้ถูกเพลิงไหม้พร้อมกับกุฏิและอุโบสถ เมื่อวันที่ ๒๗ มีนาคม พ.ศ. ๒๕๑๑ ดังที่ปรากฏในเนื้อเพลง "สุโขทัยระทม” ประการหนึ่งเป็นเพลงประจำจังหวัดสุโขทัย ที่เนื้อเพลงกล่าวถึงเหตุการณ์ไฟไหม้ตลาดครั้งใหญ่ และวัดราชธานีก็ถูกไฟไหม้ในครั้งนั้น อุโบสถที่เก็บพระพุทธรูปสำคัญก็ถูกไฟไหม้ด้วย

อุโบสถหลังที่ถูกไฟไหม้นั้นสันนิษฐานว่า ได้สร้างขึ้นในสมัยอยุธยาตอนปลาย ระหว่าง พ.ศ. ๒๓๑๐ – ๒๓๒๕ จากรูปแบบของทรงโบสถ์ แต่เป็นเพราะเกิดเหตุไฟไหม้ตลาดครั้งใหญ่ จึงทำให้ถูกไฟไหม้เสียหายเป็นอย่างมาก แต่ยังใช้ประกอบพิธีสังฆกรรมได้ เช่น ประกอบพิธีอุปสมบท การทำพิธีอธิษฐานเข้าพรรษาและออกพรรษาเป็นต้น และเมื่อกรมศิลปากร สำนักงานที่ ๖ จังหวัดสุโขทัยได้เล็งเห็นความสำคัญของตัวอาคารโบสถ์หลังนี้และเพื่อที่จะต้องการอนุรักษ์อุโบสถหลังนี้ให้สมบูรณ์ใช้ประโยชน์ได้ดังเดิม จึงได้เข้ามาบูรณะแบบสร้างใหม่ตามรูปแบบเดิม โดยเลือกใช้การอนุรักษ์เชิงปฏิสังขรณ์ด้วยการสร้างอาคารขึ้นใหม่ตามหลักฐานเดิม เมื่อเดือนเมษายน พ.ศ. ๒๕๖๑ และแล้วเสร็จในเดือนกันยายน พ.ศ. ๒๕๖๒

วัดราชธานีเมื่อประมาณ ๗๐ ปีก่อน ทางราชการ พ่อค้า และประชาชนถือว่าเป็นวัดสำคัญวัดหนึ่ง โดยที่ทางราชการได้อาศัยเป็นสถานที่ประกอบรัฐพิธีที่สำคัญ เช่น พิธีถือน้ำพิพัฒน์สัตยา พร้อมกันนี้วัดราชธานีแห่งนี้ยังเคยเป็นสาขาพิพิธภัณฑ์สถานแห่งชาติเมื่อปี พ.ศ.๒๔๙๗ เนื่องจากวัดแห่งนี้มีการรวบรวมโบราณวัตถุ ศิลปวัตถุ ไว้เป็นจำนวนมาก อีกทั้งเป็นวัดที่ตั้งอยู่ใจกลางเมืองมีอุโบสถวิหารศาลาการเปรียญ พิพิธภัณฑสถาน ศาลาวัด นอกจากจะใช้บำเพ็ญกุศลแล้วยังใช้เป็นสถานศึกษา เป็นสถานที่เรียนหนังสือของเด็กชั้นประถมศึกษาแห่งแรกในเมืองสุโขทัยและโรงเรียนมัธยมศึกษาสตรีประจำจังหวัดอีกด้วย และที่สำคัญคือ ชาวเมืองจะให้ความเคารพนับถือพระพุทธรูปของวัดเก่า ศักดิ์สิทธิ์เป็นอย่างยิ่ง เรียกว่า หลวงพ่อเป๋าหรือหลวงพ่อเป่า

**วัดราชธานีเกี่ยวข้องกับประวัติศาสตร์ร่วมสมัยของจังหวัดสุโขทัย**

ในช่วงอยุธยาตอนปลาย ประมาณปี พ.ศ. ๒๓๐๕ วัดราชธานีได้เป็นที่พำนักอาศัยของพระยาพิชัยดาบหัก ในสมัยที่ท่านมีชื่อว่าจ้อย หรือทองดี ได้เดินทางมายังสุโขทัย เพื่อขอสมัครเป็นศิษย์ของครูจีนแต้จิ๋วคนหนึ่งเพื่อฝึกมวยจีน และฝึกอยู่จนสำเร็จทั้งยังได้ศิษย์วัดคนหนึ่งชื่อบุญเกิด (หมื่นหาญณรงค์) เป็นเพื่อนด้วย ตอนนั้นนายทองดีและบุญเกิดอาศัยอยู่ที่วัดราชธานี อยู่วัดนี้ได้ประมาณ ๖ เดือน ก็มีชาวจีนมาจากเมืองตากเห็นฝีมือของนายทองดีจึงชวนไปเมืองตาก[[3]](#footnote-3)

พ.ศ. ๒๔๒๘ วันศุกร์เดือนสิบสองขึ้นสิบสี่ค่ำปีระกาสัปตศก พระกำแพงพราหมณ์ปลัด

ผู้รักษาเมือง กรมการเมืองสุโขทัย ได้เชิญผ้าไตรพระกฐินและเครื่องบริขารขึ้นบุษบกลงเรือแห่พร้อมด้วยกรมการและราษฎร ครั้นรุ่งขึ้น ณ วันเสาร์เดือนสิบสองขึ้นสิบห้าค่ำ เพลาเช้าสองโมงเศษ ได้นำผ้าไตรพระกฐินและเครื่องบริขารขึ้นบนเกย น้อมคำนับกราบถวายถวายบังคมแล้วได้น้อมนำผ้าไตรพระกฐินและเครื่องบริขารเข้าอุโบสถถวายเจ้าอธิการวัดราชธานีแล้ว กรมการเมืองสุโขทัยขอพระราชทานถวายพระราชกุศล ควรมิควรแล้วแต่จะโปรดบอกปรนนิบัติ ประทับตรามาเป็นสำคัญ[[4]](#footnote-4)

วัดนี้เคยเป็นที่สถิตของพระครูเจ้าคณะเมืองสุโขทัย ซึ่งมีฉายาว่า ไชยเสโนภิกขุ ปรากฏในจดหมายเหตุ ร.๔ จ.ศ. ๑๒๒๕ ชื่อใบบอกเมืองสุโขทัยเรื่อง ขอพระไชยเสโน เจ้าอธิการวัดราชธานี เป็นพระครูสังฆปาโมกข์เมืองสุโขทัย เลขที่ ๑๓ พ.ศ. ๒๔๐๖ และคงมรณภาพใน พ.ศ. ๒๔๓๐ เพราะมีเอกสารจดหมายเหตุเก็บอยู่หอจดหมายเหตุแห่งชาติ ชื่อจดหมายเหตุ ร.๕ เอกสารเย็บเล่มกระทรวงมหาดไทย รล. – มท. เล่มที่ ๓ ลำดับที่ ๙ เรื่องพระราชทานเพลิงศพพระครูสังฆปาโมกข์ วัดราชธานี จ.ศ. ๑๒๔๙ หน้าที่ ๓๖

พระยาศรีธรรมโศกราชชาติบดินทรสุรินทรลือชัยอภัยพิริยะปรากรมพาหุ ผู้สำเร็จราชการเมือง และพระกำแพงพราหมณ์ ปลัด พระพิทักษ์ภูธร ยกระบัตร พระพรหมสงคราม พระพล กรมการเมืองสุโขทัย ได้อาราธนาพระภิกษุสงฆ์วัดราชธานี ๑๘ รูปมีพระครูศุขวโรทัยอธิปไตยสงฆนิกรเป็นประธาน ให้ศีลแล้วเจริญพระพุทธมนต์พร้อมกันทุกองค์ในวันเฉลิมพระชนม์พรรษาพระบาทสมเด็จพระเจ้าอยู่หัว ในปีรัตนโกสินทรศก ๑๑๐ นี้ วันจันทร์ที่ ๒๐ กันยายน ร.ศ. ๑๑๐

ในปี ร.ศ. ๑๑๒ หรือ พ.ศ. ๒๔๓๖ ได้มีการค้นคว้าหาต้นกำเนิดของหุ่นกระบอกไทย ดังนั้น ประวัติความเป็นมาของหุ่นกระบอกไทยจึงสืบได้ไกลสุดแค่เพียงนายเหน่ง คนขี้ยา อาศัยวัดอยู่เมืองสุโขทัย ได้นำหุ่นไหหลำมาดัดแปลงเป็นหุ่นไทยและออกเชิดร้องเล่นหากิน และต่อมาจนถึงหม่อมราชวงศ์เถาะ มหาดเล็กในสมเด็จพระเจ้าบรมวงศ์เธอ กรมพระยาดำรงราชานุภาพ ผู้เคยได้ตามเสด็จสมเด็จฯ กรมพระยาดำรงราชานุภาพไปเห็นหุ่นกระบอกที่เมืองอุตรดิตถ์ และได้กลับมาสร้างหุ่น ตั้งคณะหุ่นกระบอกขึ้นเป็นคณะแรกในกรุงเทพมหานครเมื่อปี พ.ศ. ๒๔๓๖ ตรงกับรัชสมัยพระบาทสมเด็จพระจุลจอมเกล้าเจ้าอยู่หัว

พ.ศ. ๒๔๔๘ โรงเรียนสุโขทัยวิทยาคม ได้มาก่อสร้างอาคารเรียนและแล้วเสร็จในปี พ.ศ. ๒๔๔๙ โดยมีพระครูศุขวโรทัย เจ้าคณะเมืองสุโขทัย วัดราชธานี ได้บริจาคทรัพย์ร่วมสร้างโรงเรียนเป็นจำนวนเงิน ๔๗ บาท[[5]](#footnote-5)

และต่อมาเมื่อพระสมุห์ทิม ยสทินฺโน วัดอนงคารามธนบุรี ได้รับบัญชาจากสมเด็จพระสังฆราชให้ขึ้นมาดำรงตำแหน่งเจ้าอาวาสวัดราชธานี เป็นพระครูชั้นประทวน ดำรงตำแหน่งเจ้าคณะแขวงอำเภอเมืองสุโขทัยและอำเภอกงไกรลาศ โดยเดินทางจากสถานีรถไฟพระนคร เมื่อวันที่ ๒๔ กรกฎาคม ๒๔๖๐ มาลงรถไฟที่สถานีสวรรคโลก แล้วนั่งเรือล่องไปตามลำแม่น้ำยมจนถึงวัดราชธานี ตำบลธานี โดยได้รับเลื่อนสมณศักดิ์ตามลำดับดังนี้

พ.ศ. ๒๔๖๑ เลื่อนสมณศักดิ์เป็น พระครูวินัยสารโสภิต

พ.ศ. ๒๔๗๒ เลื่อนสมณศักดิ์เป็น พระครูวินิจฉัยพุทธบัญญัติ

พ.ศ. ๒๔๙๐ ได้รับแต่งตั้งสมณศักดิ์เป็น พระโบราณวัตถาจารย์[[6]](#footnote-6)

พ.ศ. ๒๕๐๕ เลื่อนสมณศักดิ์เป็น พระราชประสิทธิคุณ

การที่เจ้าอาวาสวัดราชธานีในขณะนั้น ได้ดำรงสมณศักดิ์ท่านเจ้าคุณโบราณวัตถาจารย์นั้น เพราะเมื่อ พ.ศ. ๒๔๗๐ สมเด็จกรมพระยาดำรงราชานุภาพเสด็จประพาสโบราณสถานเมืองเก่าสุโขทัย และเมืองเก่าศรีสัชนาลัย ทรงทราบว่าเจ้าอาวาสวัดราชธานี รวบรวมพระพุทธรูปและโบราณวัตถุสมัยสุโขทัยไว้เป็นจำนวนมาก จึงทรงโปรดในธุระภารกิจประวัติของเจ้าอาวาสวัดราชธานีเป็นอย่างยิ่ง ราชทินนามโบราณวัตถาจารย์ว่างเว้นมานาน เพราะไม่มีภิกษุรูปใดเหมาะสมกับภารกิจในการอนุรักษ์โบราณตลอดสมัยรัชกาลที่ ๕ ถึงรัชกาลที่ ๘ ของราชวงศ์จักรีเลย จนนำมาใช้กับเจ้าอาวาสวัดราชธานีอีกครั้งใน พ.ศ. ๒๔๙๐ และได้รับงบประมาณ จำนวน ๒๐๐ บาท (สองร้อยบาทถ้วน) สำหรับการปกป้องรักษาโบราณสถานทั่วจังหวัดสุโขทัย ที่กรมศิลปากรฝากให้เจ้าอาวาสวัดราชธานีเป็นผู้อนุมัติงบประมาณของปี พ.ศ.๒๔๗๘ นั้น

ในปีพุทธศักราช ๒๕๐๑ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เสด็จประทับแรม ณ ศาลากลางจังหวัดสุโขทัย อาคารหลังเก่าทิศตะวันตกด้านริมแม่น้ำยม ในคืนวันเสาร์ที่ ๑ มีนาคม ๒๕๐๑ ในขณะเสวยพระกระยาหารค่ำ พระบาทสมเด็จพระเจ้าอยู่หัวฯ ได้ตรัสถามนายเชื่อม ศิริสนธิ ผู้ว่าราชการจังหวัดสุโขทัย ถึงพระสมุห์ทิม ที่เคยอยู่วัดอนงคารามแล้วขึ้นมาจำพรรษาที่เมือสุโขทัยว่า ขณะนี้ท่านจำพรรษาอยู่วัดใดในจังหวัดสุโขทัย มีพระราชประสงค์จะเสด็จไปเยี่ยมเป็นการส่วนพระองค์ เพราะสมเด็จพระศรีนครินทราบรมราชชนนี ขณะเมื่อยังทรงพระเยาว์อยู่ เคยไปบำเพ็ญกุศลที่วัดอนงคารามเป็นประจำ ทรงคุ้นเคยกับพระสมุห์ทิมเป็นอย่างดี และทรงทราบว่าขณะนี้ขึ้นมาจำพรรษาอยู่ที่จังหวัดสุโขทัย แล้วทรงมีพระราชปรารภว่า ถ้าพระบาทสมเด็จพระเจ้าอยู่หัวฯ ทรงทราบอยู่ที่วัดใด ขอให้ทรงหาโอกาสไปทรงเยี่ยมคารวะแทนสมเด็จพระราชชนนีด้วย

นายเชื่อม ศิริสนธิ ผู้ว่าราชการจังหวัดสุโขทัยในขณะนั้น จึงให้เจ้าหน้าที่ไปแจ้งให้เจ้าคุณโบราณวัตถาจารย์ (นามเดิมพระสมุห์ทิม) เจ้าอาวาสวัดราชธานีทราบ เพื่อเตรียมการรับเสด็จฯ ให้ทันในเวลาเช้าวันรุ่งขึ้น

ฉะนั้น เช้าวันอาทิตย์ที่ ๒ มีนาคม ๒๕๐๑ เวลา ๑๐.๐๘ น. ผู้ว่าราชการจังหวัดสุโขทัยและไพร่ฟ้าพสกนิกรชาวตลาดสุโขทัยธานี จึงมีความปลาบปลื้มยินดีกันถ้วนหน้าที่ได้มีโอกาสรับเสด็จพระบาทสมเด็จพระเจ้าอยู่หัวฯ และสมเด็จพระนางเจ้าฯ ที่ทรงแวะเยี่ยมเจ้าคุณโบราณวัตถาจารย์ (พระสมุห์ทิม) เจ้าอาวาสวัดราชธานีซึ่งเป็นวัดที่ตั้งอยู่ในตลาดกลางเมืองสุโขทัย ประชาชน อุบาสก อุบาสิกา ได้นำพวงมาลัยและช่อดอกไม้มาถวายพระบาทสมเด็จพระเจ้าอยู่หัวฯ และสมเด็จนางเจ้าอย่างมากมาย จนทรงรับไม่ทั่วถึง สมเด็จพระนางเจ้าฯ ได้ทรงขอให้นำดอกไม้ที่จะทูลเกล้าฯ ไปบูชาพระปฏิมาในพระอุโบสถแทนพระองค์ด้วย[[7]](#footnote-7)

ผู้เขียนนำเรื่องที่ “ไพร่เมืองสุโขทัยนี้จึ่งชม” มาเล่าให้ทราบเนื่องด้วยต่อไปภายหน้า ผู้ทราบเรื่องนี้จะล้มตายหายสูญกันไปหมด จนไม่มีผู้ใดทราบเรื่องอันควรสรรเสริญชื่นชมนี้ ผู้อ่านจะไม่พบเหตุการณ์นี้ในหมายกำหนดการเสด็จประพาสจังหวัดสุโขทัย ในวันที่ ๒ มีนาคม ๒๕๐๑ เพราะเป็นการเสด็จส่วนพระองค์

**ปูชนียวัตถุที่สำคัญ คือ**

**๑.** **หลวงพ่อเป๋า**

เป็นพระพุทธรูปสมัยสุโขทัย หมวดที่ ๒ จัดเป็นยุคทองทางศิลปะของสกุลช่างสมัยสุโขทัย หน้าตักกว้าง ๘๐ เซนติเมตร สูงจากฐานถึงปลายรัศมี ๑๒๕ เซนติเมตร ปางมารวิชัยพระรัศมีคล้ายเปลวเพลิง เม็ดพระศกเล็กแหลม พระขนงโก่ง พระนาสิกงองุ้ม รับพระพักตร์กลมรีรูปไข่เชิดชิดขึ้นเล็กน้อย พระโอฐอิ่มเปี่ยมด้วยพระเมตตา พระหนุเป็นปม พระศอยาวระหงตั้งตรง พระองค์ดูบอบบาง พระพาหะกว้างพระกันต์เรียวงามอ่อนช้อย ชายสังฆาฏิยาวจนจรดพระนาภี ปลายหยัก เป็นเขี้ยวตะขาบ ครองจีวรห่มเฉียง เดิมประดิษฐานอยู่คู่กับรอยพระพุทธบาท ที่พระมหาธรรมราชาลิไทยทรงสร้างไว้บนยอดเขาสุมนกูฎ (เขาพระบาทใหญ่) ในบริเวณอรัญญิกกรุงสุโขทัย พระราชประสิทธิคุณอดีตเจ้าอาวาสวัดราชธานีได้อัญเชิญมาประดิษฐานที่วัดราชธานี ส่วนรอยพระพุทธบาทอัญเชิญไว้ที่วัดตระพังทอง

หลวงพ่อเป๋า เป็นพระพุทธรูปศักดิ์สิทธิ์ยิ่ง ที่เก่าแก่ของชาวจังหวัดสุโขทัย ที่ประชาชนทั้งหลายยึดถือเป็นที่เคารพสักการะ กระทั่งมีคำกล่าวว่า “ถ้าใครไปสุโขทัยแล้ว ไม่ได้ไปกราบสักการะหลวงพ่อเป๋าก็เหมือนไม่ได้ไปสุโขทัยหรือไปไม่ถึง” หลวงพ่อเป๋า ชื่อจริงคือ “หลวงพ่อเป่า” แต่สำเนียงชาวสุโขทัย เรียกเป็น “หลวงพ่อเป๋า” เหตุที่ได้ชื่อหลวงพ่อเป่า ก็เพราะพระพุทธรูปองค์นี้ มีพระโอษฐ์จู๋ คล้ายกำลังเป่ามนต์ หรือเหมือนกำลังสูบบุหรี่นั้นเอง พุทธลักษณะของหลวงพ่อเป่าเป็นพระพุทธรูปปางมารวิชัย เนื้อสำริด สมัยสุโขทัย

**สาเหตุที่ทำให้รู้ว่า หลวงพ่อเป๋าศักดิ์สิทธิ์**

เมื่อประมาณ ปี พ.ศ. ๒๔๖๒ ท่านพระครูวินัยสารโสภิต (พระราชประสิทธิคุณ) เจ้าอาวาสสมัยนั้น ท่านมีลูกศิษย์ (เด็กวัด) หลายคน ด้วยความซุกซนของพวกเด็ก ๆ ก็พากันไปลงเล่นน้ำที่ท่าน้ำหน้าวัด ท่านก็เกรงว่าเด็กจะจมน้ำตาย จึงไล่ตีให้ขึ้นจากน้ำ พวกเด็กๆ ก็พากันวิ่งหลบหนีไปตามที่ต่างๆ มีเด็กคนหนึ่งวิ่งหนีหลบเข้าไปในวิหารแอบอยู่ที่หลังพระพุทธรูป หลวงพ่อพระครูท่านก็หาไม่พบ จึงได้กลับกุฏิไป สองวันผ่านไปเด็กคนที่ไปหลบหลังพระพุทธรูปได้ล้มป่วยโดยไม่ทราบสาเหตุ รักษาก็ไม่หายหลวงพ่อท่านก็เลยถามเด็กว่าไปทำอะไรที่ไหนมา เด็กก็เลยตอบว่าตอนที่หลวงพ่อไล่ตีสองวันก่อนนั้นได้เข้าไปหลบที่หลังพระพุทธรูปที่วิหาร และบอกพระพุทธรูปว่าอย่าให้หลวงพ่อได้พบเห็นตนเลย จะให้บุหรี่ ๑ มวน หลวงพ่อก็เลยไปกราบพระพุทธรูปที่วิหารและอธิฐานว่า ขอให้เด็กคนนี้หายจากอาการป่วยด้วยเถิด จะถวายบุหรี่ ๑ ซอง หลังจากนั้นเด็กวัดคนนั้นก็หายจากอาการป่วย เมื่อชาวบ้านทั่วไปทราบเรื่องนี้จึงพากันมากราบไหว้เป็นจำนวนมาก และได้พบกับความศักดิ์สิทธิ์ประจักษ์ตาทุกคนและผู้ที่มาบนนั้นมักมี ขนมหม้อแกง กับบุหรี่ แทบจะเรียกว่าขาดไม่ได้ กล่าวได้ว่าเป็นเอกลักษณ์ประจำองค์หลวงพ่อเป๋าเลยทีเดียว

เรื่องนี้คุณหญิงเขื่อนเพชรเสนา (คุณหญิงส้มจีน อุณหนันท์) ได้เขียนบรรยายไว้ในนิราศเมืองสุโขทัย[[8]](#footnote-8) เมื่อเดินทางมาส่งน้องชายที่จะมารับราชการเป็นอัยการเมืองสุโขทัย เมื่อปี พ.ศ. ๒๔๗๓ ได้มีโอกาสมาไหว้สักการะหลวงพ่อเป๋าเล่าไว้ในนิราศสุโขทัยของท่านว่า

ฯลฯ

แล้วข้ามเชิงสะพานมาถึงหน้าวัด นามถนัดราชธานีมีลานกว้าง

เข้าโบสถ์น้อยน้อมกายถวายเบญจางค์ พระพุทธปรางค์ประธานตระกานตา

มีเณรใหญ่ไขประตูอยู่พิทักษ์ เห็นมีอักษรห้ามไปตามเลขา

มิให้ใครนำปองของบุราณ์ จากทะวาร์ออกไปตามใจพาล

พระพุทธที่มีแต่เกศสังเวชหลาย ตั้งเรียงรายหลายขนาดอาสน์ฐาน

ภาชนะเนืองนองของเบาราณ ถ้วยโถพานกระปุกกระถางต่างนานา

ที่ไม่ทราบใช้อย่างใดสมัยนั้น รูปพรรณสุดจะแจ้งแถลงว่า

ล้วนดินเผาเค้าปั้นด้วยปัญญา ตามประสาตามสมัยใช้ได้การ

ท่านแต่ก่อนมิใช่โง่ไวแต่ปาก ยังทิ้งซากไว้ประจักษ์เป็นหลักฐาน

แบบหนังสือคำภาษาวิชาการ ให้บุตรหลานเรียนคืบสืบกันมา

ออกจากโบสถ์พิพิธภัณฑ์สถานเก่า รูปพระพุทธเจ้านั่งตั้งอยู่ข้างหน้า

มีนามเรียกหลวงพ่อเป๋าชาวประชา นับถือว่าศักดิ์สิทธิฤทธิไกร

มีทุกข์ร้อนบนกันให้ท่านช่วย แก้บนด้วยบุหรี่จุดจี้ใส่

พระโอษฐ์พระสูบนั้นเป็นควันไป ว่าลามไหม้หมดมวนเห็นถ้วนกัน

ฯลฯ

หลวงพ่อเป่าจึงมีความหมายว่า “พระผู้ปัดเป่าทุกข์โศก โรคภัยและอุปสรรค” ผู้นับถือจึงมาบนบานเมื่อสำเร็จประสงค์แล้ว ก็จะแก้บนโดยผลไม้ ขนมหม้อแกง ไม่นิยมแก้ด้วยหัวหมู เป็ด ไก่ กุ้ง ปลาของสดของคาวเหมือนพระหรือเทพองค์อื่นๆ สิ่งที่น่าอัศจรรย์ก็คือ หลวงพ่อเป๋าชอบบุหรี่ใครบนด้วยบุหรี่ต้องแก้บนโดยจุดบุหรี่ใส่พระโอษฐ์ให้หลวงพ่อเป๋าจะสูบจนหมดมวนโดยไม่ดับ[[9]](#footnote-9)

**๒. หลวงพ่อพระพุทธประทานพร**

พระพุทธประทานพรเป็นพระพุทธรูปนั่งบนฐาน พระบาทประทับบนดอกบัว ยกพระหัตถ์ซ้ายเหนือพระอุระ (อก) เป็นแบบปางประทานพร พระหัตถ์ขวาวางหงายบนพระเพลา เหมือนกับปางป่าเลไลย์ (สันนิษฐานว่าเป็นการผสมกันระหว่างปางป่าเลไลย์กับปางประทานพรแบบยืน) องค์พระสูง ๑๐ เมตร ได้ถูกสร้างขึ้นเมื่อใดไม่มีประวัติแน่ชัด โดยพระโบราณวัตถาจารย์หรือพระราชประสิทธิคุณ อดีตเจ้าอาวาสวัดราชธานีในสมัยนั้น เป็นการสร้างขึ้นครอบองค์พระพุทธรูปปางป่าเลไลย์ ซึ่งมีพระยาช้างปาลิเลยยกะหมอบใช้งวงจับกระบอก น้ำ และพยา มกฎวานรถวายรวงน้ำผึ้งอยู่ด้านหน้า คอยปรนนิบัติพระพุทธเจ้าอยู่ มูลเหตุของการก่อสร้างพระประทานพรครอบปางป่าเลไลย์นั้น สืบเนื่องมาจากมีการรื้อศาลาการเปรียญหลังเก่าปรับปรุงก่อสร้างใหม่ ดูเด่นงดงามมาก ซึ่งขัดกับองค์พระพุทธรูปปางป่าเลไลย์ที่มีความซำรุดทรุดโทรม องค์พระพุทธรูปแตกร้าว พระหัตถ์ท่อนพระกรหักหายไป รูปลิงก็แตก รูปช้างก็ชำรุดจนไม่สามารถซ่อมได้ หลวงพ่อเจ้าคุณโบราณวัตถาจารย์ในสมัยนั้น จึงปรึกษากับกรรมการวัดอุบาสกอุบาสิกา จะทุบทำลายพระพุทธรูปหาได้ไม่ หลวงพ่อพระโบราณวัตถาจารย์จึงได้สร้างพระประทานพรครอบไว้ดังที่เห็นในปัจจุบัน[[10]](#footnote-10) สำหรับผู้ที่ปั้นองค์พระประทานพรนั้นคือ นายบุญธรรม พูลสวัสดิ์ ผู้ที่บูรณปฏิสังขรณ์พระอจนะที่วัดศรีชุม ในอุทยานประวัติศาสตร์ จังหวัดสุโขทัยในปัจจุบัน

**๓. พระประธานในอุโบสถ**

เป็นพระพุทธรูปปางมารวิชัย ศิลปะสมัยสุโขทัย เนื้อสำริด หน้าตักกว้าง ๖๐ นิ้ว สูง ๗๗ นิ้ว อัญเชิญมาจากเมืองเชลียงมาประดิษฐานที่อุโบสถหลังเก่า หลังจากไฟไหม้อุโบสถหลังเก่า พระประธานได้รับความเสียหายไม่มากนัก และยังคงประดิษฐานอยู่ที่เดิม ต่อมาได้ถูกโจรกรรมเศียรไปไม่สามารถติดตามคืนมาได้ จึงทำให้เกิดความสังเวชใจยิ่งนักของชาวสุโขทัย เจ้าอาวาสในขณะนั้นได้ระดมปัจจัยในการบูรณปฏิสังขรณ์ใหม่แต่ไม่เพียงพอ จนมีนายทหารจากจังหวัดพิษณุโลกมาทำการบูรณะให้ใหม่ โดยนำช่างมาจากจังหวัดพิษณุโลกทำการหล่อเศียรใหม่ จึงทำให้พระพักตร์มีลักษณะคล้ายหลวงพ่อพระพุทธชินราช และได้ย้ายจากอุโบสถหลังเก่ามาประดิษฐานในอุโบสถหลังใหม่จนถึงปัจจุบัน

**๔. หลวงพ่อแดง**

เป็นพระพุทธรูปปางมารวิชัย เนื้อสำริด ศิลปะตระกูลช่างตระกวนหรือเรียกสั้นๆ ว่าพระตระกวน หน้าตักกว้าง ๑๑๗ เชนติเมตร ฐานกว้าง ๑๑๖ เซนติเมตร สูงจากฐาน ๑๕๔ เชนติเมตร ที่ชาวบ้านเรียกว่าหลวงพ่อแดง เพราะที่พระพักตร์ลงชาดสีแดงไว้ตั้งแต่สมัยสุโขทัย โดยอัญเชิญมาจากวัดตระกวนแล้วนำมาประดิษฐานที่รอบอุโบสถหลังเก่า ต่อมาได้มีการบูรณปฎิสังขรณ์ลงรักปิดทอง ติดเพชรที่นลาฎ จึงทำให้ความความงดงามหายไป ประกาศขึ้นทะเบียน เมื่อวันที่ ๒๖ มิถุนายน ๒๕๓๐ เล่มที่ ๑๐๔ ตอนที่ ๑๒๑ หน้า ๓๑

**๕. พระพุทธรูปปางประทานอภัย**

เป็นพระพุทธรูปปางประทานอภัย ศิลปะตระกูลช่างอู่ทอง เนื้อสำริด สูง ๑๕๒ เซนติเมตร ยกพระหัตถ์ด้านขวา เก็บรักษาไว้ในวิหารชั่วคราววัดราชธานี ประกาศขึ้นทะเบียน เมื่อวันที่ ๒๖ มิถุนายน ๒๕๓๐ เล่มที่ ๑๐๔ ตอนที่ ๑๒๑ หน้า ๓๑

**๖. พระพุทธรูปปางประทานอภัย**

เป็นพระพุทธรูปปางประทานอภัย ศิลปะตระกูลช่างอู่ทอง เนื้อสำริด สูง ๑๗๒ เชนติเมตร ยกพระหัตถ์ขวา เก็บรักษาไว้ในวิหารชั่วคราววัดราชธานี ประกาศขึ้นทะเบียน เมื่อวันที่ ๒๖ มิถุนายน ๒๕๓๐ เล่มที่ ๑๐๔ ตอนที่ ๑๒๑ หน้า ๓๑

**๗. พระพุทธรูปปางประทานอภัย**

เป็นพระพุทธรูปปางประทานอภัย ศิลปะตระกูลช่างอู่ทอง เนื้อสำริด สูง ๒๑๔ เชนติเมตร ยกพระหัตถ์ขวา หรือเรียกอีกชื่อว่า หลวงธรรมจักร เพราะพระหัตถ์ขวามีรูปธรรมจักรอยู่กลางฝ่าพระหัตถ์ เก็บรักษาไว้ในวิหารชั่วคราววัดราชธานี ประกาศขึ้นทะเบียน เมื่อวันที่ ๒๖ มิถุนายน ๒๕๓๐ เล่มที่ ๑๐๔ ตอนที่ ๑๒๑ หน้า ๓๑

**๘. พระพุทธรูปปางประทานอภัย**

เป็นพระพุทธรูปปางประทานอภัย ศิลปะตระกูลช่างอู่ทอง เนื้อสำริด สูง ๒๓๒ เชนติเมตร ยกพระหัตถ์ขวา หรือเรียกอีกชื่อว่า หลวงธรรมจักร เพราะพระหัตถ์ขวามีรูปธรรมจักรอยู่กลางฝ่าพระหัตถ์ เก็บรักษาไว้ในวิหารชั่วคราววัดราชธานี ประกาศขึ้นทะเบียน เมื่อวันที่ ๒๖ มิถุนายน ๒๕๓๐ เล่มที่ ๑๐๔ ตอนที่ ๑๒๑ หน้า ๓๑

**๙. พระพุทธรูปปางประทานอภัย**

เป็นพระพุทธรูปปางประทานอภัย ศิลปะตระกูลช่างอู่ทอง เนื้อสำริด สูง ๒๖๒ เชนติเมตร ยกพระหัตถ์ขวา หรือเรียกอีกชื่อว่า หลวงธรรมจักร เพราะพระหัตถ์ขวามีรูปธรรมจักรอยู่กลางฝ่าพระหัตถ์ เก็บรักษาไว้ในวิหารชั่วคราววัดราชธานี ประกาศขึ้นทะเบียน เมื่อวันที่ ๒๖ มิถุนายน ๒๕๓๐ เล่มที่ ๑๐๔ ตอนที่ ๑๒๑ หน้า ๓๑

**๑๐. พระพุทธรูปปางประทานอภัย**

เป็นพระพุทธรูปปางประทานอภัย ศิลปะตระกูลช่างอู่ทอง เนื้อสำริด สูง ๒๒๕ เชนติเมตร ยกพระหัตถ์ขวา หรือเรียกอีกชื่อว่า หลวงธรรมจักร เพราะพระหัตถ์ขวามีรูปธรรมจักรอยู่กลางฝ่าพระหัตถ์ เก็บรักษาไว้ในวิหารชั่วคราววัดราชธานี ประกาศขึ้นทะเบียน เมื่อวันที่ ๒๖ มิถุนายน ๒๕๓๐ เล่มที่ ๑๐๔ ตอนที่ ๑๒๑ หน้า ๓๑

**๑๑. พระพุทธรูปปางประทานอภัย**

เป็นพระพุทธรูปปางประทานอภัยอีก ๔ องค์ ศิลปะตระกูลช่างอู่ทอง เนื้อสำริด สูงลดหลั่นตามลำดับ ยกพระหัตถ์ขวา ยังไม่ได้ขึ้นทะเบียนของกรมศิลปกร เก็บรักษาไว้ในวิหารชั่วคราววัดราชธานี

**๑๒. พระพุทธรูปปางสมาธิเพชร**

เป็นพระพุทธรูปปางสมาธิเพชร ศิลปะตระกูลช่างอู่ทอง เนื้อสำริด มีผ้ารัดอก หน้าตัก ๒๗ นิ้ว สูงจากฐาน ๑๒๐ นิ้ว ยังไม่ได้ขึ้นทะเบียนของกรมศิลปกร เก็บรักษาไว้ในวิหารชั่วคราววัดราชธานี

**โบราณวัตถุที่สำคัญ คือ**

**๑. ธรรมาสน์ (สังเค็ด)**

เป็นธรรมาสน์ยอดสูงทรงจัตุรมุข หลังคาลดหลั่นตามลำดับ เนื้อไม้ประดับด้วยลายฉลุปิดทอง ติดกระจกเนื้อไม้ หน้าบรรณเป็นพระอินทร์ทรงเอราวัณ แต่ในปัจจุบันถูกนักสะสมแกะออกไป แต่เดิมได้ใช้เป็นที่ตั้งศพแม่ใหญ่ของพระยารณชัยชาญยุทธ อดีตจางวางเมืองสุโขทัย ต่อมาใช้เป็นธรรมาสน์สำหรับพระเทศน์ และเก็บรักษาไว้ศาลาการเปรียญวัดราชธานี

**๒. บุษบก**

เป็นบุษบกขนาดเล็กสำหรับใช้ในการแห่ผ้าไตรพระกฐินและเครื่องบริขาร ของพระบาทสมเด็จพระจุลจอมเกล้าเจ้าอยู่หัวทางเรือ เมื่อปี พ.ศ. ๒๔๒๘ และใช้ในสมัยพระราชประสิทธิคุณ ในการแห่พระเทโวโรหณะทางเรือ ในงานเทศกาลออกพรรษาวันเทโวโรหณะ ในปัจจุบันเก็บรักษาไว้ที่วัดราชธานี

**๓. ธรรมาสน์**

เป็นธรรมาสน์สังเค็ดงานพระบรมศพรัชกาลที่ ๕ เป็นธรรมาสน์ปิดทองลายรดน้ำ สมเด็จพระเจ้าอยู่หัวรัชการที่ ๖ (พระอิสริยยศยังไม่ผ่านพระบรมราชาภิเษก) โปรดให้สร้างขึ้นเพื่อพระราชอุทิศพระราชทาน ในงานพระบรมศพพระบาทสมเด็จพระจุลจอมเกล้าเจ้าอยู่หัว เมื่อปีพุทธศักราช ๒๔๕๓ พระราชทานให้แก่พระอารามที่สำคัญหรือพระอารามที่มีพระราชาคณะผู้ใหญ่อยู่ในสมัยนั้น ปัจจุบันเก็บรักษาไว้บนศาลาการเปรียญวัดราชธานี

**๔. ธรรมาสน์เทศน์**

ธรรมาสน์เทศน์สมัยอยุธยา ที่ยอดบนสุดเป็นทรงปราสาทเปรียบเสมือนชั้นของสวรรค์มีนาคสามเศียรทุกมุมลดลำดับชั้นลงมา หน้าจั่วมีช่อฟ้าใบระกาประดับกระจกหุงสีในอาคารมีดาวเพดานดอกจงกลแกะดอกได้สวยงาม บริเวณที่วางพระไตรปิฎกเพื่อเทศน์แกะลายไทยบนไม้รูปกระจังปฏิญาณรวนกนก มีที่ตั้งเทียนด้วยดอกบัว เสาย่อมุม ทั้ง ๔ ทิศบนล่างมีกาบประดับกระจกสลับสีเขียวขาวกลางเสามีสี่เหลียมขนมเปียกปูนคล้ายอกเลา (นมเลา) อยู่กึ่งกลางเสา ถัดลงมาส่วนฐาน มีการปล่อยข้างใต้เป็นช่องว่างโล่ง มีลายประจำยาม, ลายกนก, ลายกระจัง, กาบไผ่, มีบันไดขึ้น เป็นตัวพญานาค ขั้นบันไดเป็นลวดลายไทย ฐานลองบันไดมีรูปสิงห์ และหนุมาน ด้านซ้ายและขวา ส่วนตรงกลางเป็นช้าง

**วัดเคยเป็นสถานที่ประกอบพิธีทางศาสนาของทางราชการ**

๑. เป็นสถานที่จัดกิจกรรมในวันสำคัญทางพระพุทธศาสนา กล่าวคือ “วันวิสาขบูชา” เป็นศูนย์กลางของการจัดงานประจำทุกปี ซึ่งเป็นสัปดาห์ส่งเสริมพระพุทธศาสนา เพื่อสนับสนุนให้ข้าราชการ พ่อค้า ประชาชน นักเรียนนักศึกษาได้พร้อมใจกันปฏิบัติธรรม โดยมีกิจกรรมดังนี้

* การบำเพ็ญกุศลทำบุญตักบาตร ถวายภัตตาหารแด่พระภิกษุสงฆ์
* การรักษาศีล ฟังธรรม ทำวัตรสวดมนต์ ปฏิบัติธรรม เจริญจิตตภาวนา
* การแสดงตนเป็นพุทธมามกะ
* การทำจิตอาสาของประชาชนและหน่วยงานราชการ
* การงดเว้นจากการฆ่าสัตว์และอบายมุขทั้งปวง
* การจัดประกวดโต๊ะหมู่บูชา
* การจัดประกวดแข่งขันสวดมนต์หมู่ทำนองสรภัญญะ
* การประกอบพิธีเวียนเทียน

๒. เป็นสถานที่องค์การท่องเที่ยวแห่งประเทศไทย (ททท.) จัดกิจกรรมส่งเสริมการท่องเที่ยวไหว้พระ ๙ วัด และจัดกิจกรรมเวียนเทียนตะคัน ในวันสำคัญทางพระพุทธศาสนา จัดการแสดงย้อนยุค การแต่งกาย การค้าขาย และการละเล่น เพื่อให้ชาวต่างชาติและคนไทยได้มาย้อนอดีตของชาวจังหวัดสุโขทัย

๓. เมื่อประมาณ ๗๐ ปีก่อนเป็นสถานที่ทางราชการ พ่อค้า และประชาชนถือว่าเป็นวัดสำคัญวัดหนึ่ง โดยที่ทางราชการได้อาศัยเป็นสถานที่ประกอบรัฐพิธีที่สำคัญ เช่น พิธีถือน้ำพิพัฒน์สัตยา

๔. เป็นสถานที่สำนักงานเทศบาลเมืองสุโขทัยธานี จัดกิจกรรมสรงน้ำพระ รดน้ำดำหัวผู้สูงอายุ ร่วมกับวัดราชธานี ในช่วงเทศกาลวันสงกรานต์ ๑๓ – ๑๕ เมษายน ของทุกปี เพื่อรักษาประเพณีชาวจังหวัดสุโขทัยให้คงอยู่เป็นมรดกกับลูกหลานสืบต่อไป

๕. เป็นสถานที่ที่สถานศึกษาต่างๆ ได้จัดกิจกรรมถวายเทียนจำพรรษา โดยคณะครูและนักเรียนในเขตเทศบาลเมืองสุโขทัยธานี ได้นำต้นเทียนจัดเป็นรูปขบวนแห่รอบตลาดเมืองสุโขทัยมาถวายวัด เป็นการกระตุ้นและปลูกฝังประเพณีของไทยให้กับเยาวชนได้เข้าใจและสืบทอดต่อไปในอนาคต

๖. เป็นสถานที่หน่วยงานราชการจัดพิธีบำเพ็ญกุศลเกี่ยวข้องกับราชวงศ์จักรี เพราะเป็นวัดที่พระบาทสมเด็จพระเจ้าอยู่หัวฯ รัชกาลที่ ๙ และสมเด็จพระนางเจ้าสิริกิติ์ พระบรมราชินี นาถฯ ได้เสด็จเยือนวัดราชธานีเป็นการส่วนพระองค์ เช่น การสวดมนต์เจริญจิตตภาวนาในวันที่ ๒๘ ของแต่ละเดือน

๗. เป็นสถานที่อำนวยความสะดวกให้ศูนย์ประสานงานมูลนิธิ มิราเคิลออฟไลฟ์ ในทูลกระหม่อนหญิงอุบลรัตนราชกัญญา สิริวัฒนาพรรณวดี ได้จัดตั้งเป็นศูนย์ประสานภายในวัดราชธานี เพื่อประสานงานให้ความช่วยเหลือแก่ประชาชนที่ได้รับความเดือดร้อนตามโครงการ “หนึ่งใจช่วยเหลือผู้ประสบภัย”

๘. เป็นสถานที่เจ้าหน้าที่สถานีตำรวจภูธรเมืองสุโขทัย ได้จัดซ้อมการปฏิบัติการต่อคนร้ายที่มีอาวุธและการซ้อมป้องกันฝูงชนที่มารวมตัวกันมากๆ

๙. เป็นสถานที่ที่หน่วยดับเพลิงเทศบาลเมืองสุโขทัยธานี ใช้ซ้อมการป้องกันอัคคีภัยและเหตุฉุกเฉินเกี่ยวไฟไหม้

๑๐. สำนักงานกองบังคับการตำรวจภูธรเมืองสุโขทัย ใช้เป็นสถานจัดกิจกรรมถวายพระราชกุศลแด่พระบรมสานุวงศ์ ตลอดทั้งปี

**ลำดับเจ้าอาวาสวัดราชธานี**

๑. พระครูสังฆปาโมกข์ ระหว่าง พ.ศ. ....... - ๒๔๓๑

อดีตเจ้าคณะเมืองสุโขทัย (ตำแหน่งปัจจุบันคือ เจ้าคณะจังหวัด)

๒. พระครูศุขวโรทัย ระหว่าง พ.ศ. ๒๔๓๔ – ๒๔๖๐

๓. พระราชประสิทธิคุณ (ทิม ยสทินฺโน) ระหว่าง พ.ศ. ๒๔๖๐-๒๕๑๓

อดีตเจ้าคณะจังหวัดสุโขทัย

๔. พระครูอุทัยธีรคุณ (เฉลิม กุสลธมฺโม) ระหว่าง พ.ศ. ๒๕๑๓-๒๕๖๒

อดีตเจ้าคณะอำเภอเมืองสุโขทัย

๕. พระครูศรีธรรมานุสิฐ (ทรงชัย ธวชฺชโย ป.ธ.๖) พ.ศ.๒๕๖๒-ปัจจุบัน

**เจ้าอาวาสปัจจุบันมีสมณศักดิ์ เป็นพระครูสัญญาบัตร ในพระราชทินนามที่**  **พระครูศรีธรรมานุสิฐ (จร.ชต.)**

**ตำแหน่งทางการปกครองคณะสงฆ์ ไม่มี**

1. ประชุมจารึกวัดพระเชตุพน, ๒๔๗๒, หน้า ๑๙๖ [↑](#footnote-ref-1)
2. เอกสารจดหมายเหตุ หอสมุดแห่งชาติ [↑](#footnote-ref-2)
3. หนังสือตำนานเมืองอุตรดิตถ์ โดย วิบูลย์ บูรณารมย์ [↑](#footnote-ref-3)
4. ร.๕ ม. ๒.๑๒ ก / ๑ ใบบอกเมืองสุโขทัย แผ่นที่ ๘๑ ถวายพระราชกุศลกฐินพระราชทาน พ.ศ. ๒๔๒๘ [↑](#footnote-ref-4)
5. ราชกิจจานุเบกษา, เล่ม ๒๔ หน้า ๑๑๐๐, วันที่ ๑๒ มกราคม ร.ศ. ๑๒๖ [↑](#footnote-ref-5)
6. งานฉลองสมณศักดิ์พระราชประสิทธิคุณ ณ วัดราชธานีสุโขทัย ๕-๗ มกราคม ๒๕๐๖ สำนักพิมพ์ธนบุรี

   ดำรงธรรม ๒๕๐๕ [↑](#footnote-ref-6)
7. หนังสือใต้ร่มพระบารมี โดยการให้สัมภาษณ์ของนางปทุม ศิริสนธิ ภริยานายเชื่อม ศิริสนธิ อดีตผู้ว่าราชการจังหวัดสุโขทัย สำนักพิมพ์ผู้จัดการ [↑](#footnote-ref-7)
8. รถไฟไทยดอทคอม และหนังสือสาระดีดีเมื่องธานีวันวาน โดยเทศบาลเมืองสุโขทัยธานี [↑](#footnote-ref-8)
9. หนังสือสาระดีดีเมืองธานีวันวาน เทศบาลเมืองสุโขทัยธานี [↑](#footnote-ref-9)
10. หนังสือสาระดีดีเมืองธานีวันวาน เทศบาลเมืองสุโขทัยธานี [↑](#footnote-ref-10)